約諸人遊羅坊觀
作者：謝薖
朝代：宋

paragraphs: 陽夏吾鼻祖，人物傾九州。
間携東山妓，文靖極風流。
屐齒步飛磴，快哉康樂遊。
耳孫牛馬走，闒惰無匹儔。
但有愛山趣，尚能繼前修。
頗厭城市塵，拘縶如楚囚。
朅來龍泉上，杖履隨沙鷗。
幽尋風露靜，江月動金虯。
青山带長江，佳氣日夕浮。
旁有列仙家，丹楼連飛樓。
琴書静無華，竹樹煩更幽。
約我雲霞交，兹遊及清秋。
朱絃蕩塵襟，芳尊寫牢愁。
道士如彌明，長頸高結喉。
初無石鼎句，嶮怪壓劉侯。
從渠倚壁睡，吾屬足冥搜。